
			For en stund siden ble han utsatt for et overfall.

			Nei.

			Stopp. Stans.

			Det var meg. Det var i går.

			I går natt foran en bar. Klokka var kvart på tre. Jeg sto og tok meg en røyk og venta på en venninne, som var på do. Plutselig var de der bare. Tre unge menn. Først trodde jeg de ville bomme en røyk. Plutselig var de oppi ansiktet på meg. Vil du dø? De tok meg i kragen. Vil du dø? De ville, stirrende øynene deres. Vil du dø? Munnene deres. Jeg rev meg løs fra dem og gikk litt unna. Venninna mi skjønte ikke hva som hadde skjedd. Hun sa: Hva er det som har skjedd? Men jeg klarte ikke å forklare det. Det hadde gått så fort. Noen ringte politiet, og politiet kom. De sa: Dra herfra, slutt å plage folk. Og så kjørte


			politiet igjen. Uten å ha fått navn eller nummer på mennene. Venninna mi prøvde å få meg med videre. Men ett eller annet hadde låst seg i meg. Jeg bare sto der og prøvde å se i alle retninger på samme tid. Så kom mennene tilbake. Rasende, villere. Og så løp jeg.

			Bra jeg løp.

			Tenk at jeg bare løp.

			Hvis jeg ikke hadde løpt, ville de ha fått tak i meg. Da ville det ha vært synlig.

			Da ville det ha vært synlig.

			Nei. Det var bra jeg løp.

			Tankene mine flakser rundt. Jeg får ikke sove. Hva om de prøver å finne meg? Kan de få fatt i adressen min og komme hit? Jeg sjekker Opplysningen. Adressen min står ikke der. Jeg googler mitt eget telefonnummer. Ingen treff.

			Vil du dø?

			Mente de det?

